Peter Bichsel
Store norske leksikon,Språk og litteratur,Litteratur i verden,Europa,Sveits’ litteratur,Sveits’ tyskspråklig litteratur,Sveits’ tyskspråklig nyere litteratur
Peter Bichsel er en sveitsisk tyskspråklig forfatter. Bichsel er særlig kjent for sine korte prosatekster (korte fortellinger og noveller). Han oppnådde internasjonal anerkjennelse gjennom sine kortprosatekster i samlingen Egentlig ville fru Blum bli kjent med melkemannen (originaltittel Eigentlich möchte Frau Blum den Milchmann kennenlernen 1964, norsk oversettelse 1968).
Biografi Peter Bichsel vokste opp i Luzern og i Olten. Han utdannet seg som lærer, og arbeidet i flere år i skolen. Bichsel engasjerte seg i en periode også politisk for de sveitsiske sosialdemokratene. Fortellinger og noveller Karakteristisk for Bichsel er den klare og knappe stilen som han skildrer absurde og tragiske sider av et tilsynelatende banalt hverdagsliv med. Han er mest kjent for kortprosa, blant annet Barnehistorier (originaltittel Kindergeschichten 1969, norsk oversettelse 1970), men har også skrevet romanen Die Jahreszeiten (1967). Etter et opphold på 16 år vendte Bichsel tilbake som skjønnlitterær forfatter med novellesamlingen Falkefuglen (originaltittel Der Busant 1985, norsk oversettelse 1993), senere kortprosasamlinger er Naida (1991) og Magasin Paris (originaltittel Zur Stadt Paris 1993, norsk oversettelse 1994). Ein Tisch ist ein Tisch (1995) er beretningen om en mann som stokker om alle begreper og skaper en språkforvirring som er så stor at ingen forstår ham lenger. Senere tekster er Eisenbahnfahrten (2002), Doktor Schleyers isabellenfarbige Winterschule (2003) og Wo wir wohnen (2004). Essayer Bichsel har også utgitt flere samlinger med essayer som beskriver forhold i Sveits, blant annet Kolumnen, Kolumnen (2005), Über das Wetter reden. Kolumnen 2012–2015 (2015) og Auch der Esel hat eine Seele. Frühe Texte und Kolumnen 1963–1971 (2020). Utmerkelser Bichsel har mottatt mange utmerkelser for sitt arbeid, blant annet  Prisen til Gruppe 47 (1965) Den tyske ungdomsbokprisen (Deutscher Jugendbuchpreis) (1970) Johann-Peter-Hebel-prisen (1986) Gottfried-Keller-prisen (1999)  Solothurns litteraturpris (2011) Den store Schillerprisen (Grosser Schillerpreis) (2012) Les mer i Store norske leksikon Sveits' tyskspråklige litteratur Eksterne lenker Omtale av Peter Bichsel i databasen til AdS (Autorinnen und Autoren der Schweiz) Peter Bichsel i Deutsche Biographie